CELEX: 
Language: mt
Date: 2017-06-12 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) Nru 600/2014 tal-Parlament Ewropew u tal-Kunsill fir-rigward tal-eżenzjoni ta’ ċerti banek ċentrali ta' pajjiżi terzi waqt it-twettiq tagħhom ta’ politika monetarja, tal-kambju u tal-istabilità finanzjarja minn rekwiżiti ta’ trasparenza ta’ qabel u wara n-negozjar

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               1.1.Sfond ġenerali u objettivi
            
            
               Ir-Regolament (UE) Nru 600/2014
                  1
                (li jissejjaħ komunement bħala "MiFIR") se jibda japplika mit-3 ta' Jannar 2018 u flimkien mad-Direttiva 2014/65/UE
                  2
                ("MiFID II") se jissostitwixxi d-Direttiva 2004/39/KE
                  3
                (MiFID I). Il-MiFIR u l-MiFID II jipprovdu qafas legali armonizzat u aġġornat li fost l-oħrajn jirregola r-rekwiżiti applikabbli għad-ditti tal-investiment, il-postijiet tan-negozjar, il-fornituri tas-servizzi ta' rappurtar tad-dejta u d-ditti minn pajjiżi terzi li jipprovdu servizzi jew attivitajiet ta' investiment fl-Unjoni. 
            
            
               Il-MiFIR u l-MiFID II għandhom l-għan li jtejbu l-effiċjenza, ir-reżiljenza u l-integrità tas-swieq finanzjarji, l-aktar billi:
            
            
               Jiksbu trasparenza ikbar permezz tal-introduzzjoni ta' reġim ta' trasparenza qabel u wara n-negozjar għal strumenti li mhumiex ekwitajiet u jsaħħu u jwessgħu r-reġim eżistenti ta' trasparenza tal-kummerċ tal-ekwitajiet;
            
            
               Iġibu iżjed kummerċ f'postijiet regolati permezz tal-ħolqien ta' kategorija ġdida ta' pjattaformi għall-kummerċ ta' derivattivi u bonds - il-Faċilitajiet tal-Kummerċ Organizzati - u ta' obbligu ta' kummerċ għall-ishma fuq postijiet regolati;
            
            
               Jissodisfaw l-impenji mal-G20 tal-Unjoni dwar id-derivattivi permezz tal-kummerċ obbligatorju tad-derivattivi fuq postijiet regolati, l-introduzzjoni ta' limiti fuq il-pożizzjonijiet u r-rekwiżiti ta' rappurtar għal derivattivi ta' komodità it-twessigħ tad-definizzjoni ta' ditta tal-investiment biex jiġu inklużi ditti li jinnegozjaw id-derivattivi ta' komoditajiet bħala attività finanzjarja;
            
            
               Jiffaċilitaw l-aċċess għall-kapital għall-SMEs permezz tal-introduzzjoni ta’ tikketta ta’ Suq ta’ Tkabbir tal-SMEs;
            
            
               Isaħħu l-protezzjoni tal-investituri permezz tat-tisħiħ tar-regoli dwar l-inċitamenti, projbizzjoni fuq l-inċitamenti għal pariri indipendenti u regoli dwar il-governanza ta' prodotti ġodda;
            
            
               Iżommu l-pass mal-iżviluppi teknoloġiċi permezz tar-regolazzjoni ta' kummerċ ta' frekwenza għolja (HFT) billi jimponu rekwiżiti fuq postijiet tal-kummerċ u fuq impriżi li jużaw l-HFT;
            
            
               Jintroduċu dispożizzjonijiet dwar l-aċċess mhux diskriminatorju għal servizzi ta' negozjar u ta' wara n-negozjar fil-kummerċ ta' strumenti finanzjarji b'mod partikolari għal derivattivi negozjati fil-borża; 
            
            
               Isaħħu u jarmonizzaw is-sanzjonijiet u jiżguraw kooperazzjoni effettiva bejn l-awtoritajiet kompetenti rilevanti.
            
            
               Fl-aħħar nett, l-għan ewlieni tal-pakkett regolatorju tal-MiFID II/MiFIR huwa li joħloq kundizzjonijiet ekwivalenti fis-swieq finanzjarji u jippermetti li s-swieq jaħdmu għall-benefiċċju tal-ekonomija, filwaqt li jappoġġaw l-impjiegi u t-tkabbir.
            
            
               Dan ir-Regolament Delegat tal-Kummissjoni għandu l-għan li jispeċifika l-lista tal-banek ċentrali ta’ pajjiżi terzi, fil-prestazzjoni tagħhom ta’ politika monetarja, tal-kambju u ta’ stabilità finanzjarja, li l-kontropartijiet tagħhom huma eżentati mir-rekwiżiti ta’ qabel u wara n-negozjar għal strumenti mhux ta’ ekwità.
            
            
               1.2.Sfond legali u l-elementi legali
            
            
               Sabiex tispeċifika r-rekwiżiti stabbiliti fil-MiFIR, il-Kummissjoni hija mogħtija s-setgħa li tadotta atti delegati f’konformità mal-Artikolu 290 tat-Trattat dwar il-Funzjonament tal-Unjoni Ewropea (“TFUE”) u biex tispeċifika fihom ċerti elementi fejn il-koleġiżlaturi qiesu li huwa neċessarju li jagħtu setgħat lill-Kummissjoni Ewropea, b’rabta mal-eżenzjoni minn rekwiżiti ta’ trasparenza ta’ qabel u ta’ wara n-negozju skont il-MIFIR lill-banek ċentrali ta’ pajjiżi terzi li jikkonċernaw tranżazzjonijiet li jsegwu l-politika ta’ ġestjoni monetarja, tar-rata tal-kambju jew tad-dejn pubbliku.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Il-Kummissjoni Ewropea bbażat is-sejbiet u l-konklużjonijiet tagħha fuq l-istudju estern imwettaq miċ-Ċentru għall-Istudji tal-Politiċi Ewropej (CEPS) u l-Università ta’ Bolonja "Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)". L-istudju huwa mibni fuq stħarriġ ibbażat fuq kwestjonarju indirizzat lil banek ċentrali minn ġuriżdizzjonijiet ta’ pajjiżi terzi. Huwa fih analiżi tat-trattament legali tal-banek ċentrali ta’ pajjiżi terzi fir-rigward tat-trasparenza ta’ qabel u ta’ wara n-negozjar, it-trasparenza tal-qafas operazzjonali tagħhom u l-grad ta’ attività ta’ negozjar fi ħdan l-Unjoni. L-abbozz tal-att delegat kien ippubblikat għal konsultazzjoni għal rispons ta' 4 ġimgħat li għalqu fl-4 ta' Mejju 2017. Ma ġie ppreżentat l-ebda kumment fil-konsultazzjoni pubblika.
            
         
         
            
               3.ELEMENTI LEGALI TAL-ATT DELEGAT
            
            
               L-Artikolu 1(6) tar-Regolament (UE) Nru 600/2014 huwa eżentat mir-rekwiżiti ta’ trasparenza ta’ qabel u wara n-negozjar għal tranżazzjonijiet li fihom il-kontroparti hija membru tas-Sistema Ewropea ta’ Banek Ċentrali (SEBĊ) u fejn dik it-tranżazzjoni tkun imdaħħla fit-twettiq ta’ politika monetarja, tal-munita barranija u tal-istabilità finanzjarja li l-membru tas-SEBĊ huwa legalment mogħti s-setgħa li jsegwi u fejn dak il-membru jkun ta notofika minn qabel lill-kontroparti tiegħu li t-tranżazzjoni hija eżentata. 
            
            
               Skont l-Artikolu 1(9) tar-Regolament (UE) Nru 600/2014, il-Kummissjoni għandha s-setgħa li tadotta atti delegati sabiex din l-eżenzjoni tiġi estiża għal ċerti banek ċentrali ta’ pajjiżi terzi. 
            
            
               Dan ir-Regolament Delegat jissodisfa s-setgħa li toħroġ mir-Regolament (UE) Nru 600/2014 li jispeċifika banek ċentrali ta’ pajjiżi terzi li jibbenefikaw mill-eżenzjoni disponibbli lil membri tas-SEBĊ skont l-Artikolu 1(6) tar-Regolament (UE) Nru 600/2014.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 12.6.2017
            
            
               li jissupplimenta r-Regolament (UE) Nru 600/2014 tal-Parlament Ewropew u tal-Kunsill fir-rigward tal-eżenzjoni ta’ ċerti banek ċentrali ta' pajjiżi terzi  waqt it-twettiq tagħhom ta’ politika monetarja, tal-kambju u tal-istabilità finanzjarja minn rekwiżiti ta’ trasparenza ta’ qabel u wara n-negozjar 
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012
                  4
               , u b'mod partikolari l-Artikolu 1(9) tiegħu,
            
            
               Billi:
            
            
               (1)Tranżazzjonijiet fejn il-membri tas-Sistema Ewropea ta' Banek Ċentrali (SEBĊ) huma kontropartijiet huma eżentati mir-rekwiżiti ta’ trasparenza tan-negozju skont l-Artikolu 1(6) tar-Regolament (UE) Nru 600/2014 sakemm dawn it-tranżazzjonijiet isegwu l-politika monetarja, tal-kambju jew tal-istabilita finanzjarja.
            
            
               (2)Eżenzjoni bħal din mill-kamp ta’ applikazzjoni tar-Regolament (UE) Nru 600/2014 tista’ tiġi estiża, f’konformità mal-Artikolu 1(9) tar-Regolament (UE) Nru 600/2014, meta jissodisfaw ir-rekwiżiti rilevanti, lil banek ċentrali ta’ pajjiżi terzi kif ukoll lill-Bank għall-Ħlasijiet Internazzjonali, li għall-fini ta’ din l-eżenzjoni huwa meqjus ekwivalenti għal bank ċentrali ta’ pajjiż terz permezz tal-Artikolu 1(9) tar-Regolament (UE) Nru 600/2014. Għal din ir-raġuni, il-Kummissjoni ħejjiet u ppreżentat lill-Parlament Ewropew u lill-Kunsill rapport fejn tivvaluta t-trattament internazzjonali tal-banek ċentrali ta’ pajjiżi terzi. Ir-rapport inkluda analiżi tat-trattament ta’ banek ċentrali, inkluż membri tas-SEBĊ, fi ħdan il-qafas legali ta’ pajjiżi terzi, u l-impatt potenzjali li r-rekwiżiti ta’ divulgazzjoni regolatorji fl-Unjoni jista’ jkollhom fuq it-tranżazzjonijiet ta’ banek ċentrali ta’ pajjiżi terzi. Ir-rapport ikkonkluda fir-rigward tal-analiżi li l-eżenzjoni ta’ għadd ta’ banek ċentrali ta’ pajjiżi terzi mill-obbligi ta’ trasparenza ta’ negozju tar-Regolament (UE) Nru 600/2014 kienet meħtieġa, u għalhekk ikkonkluda dwar l-adegwatezza tal-estensjoni tal-eżenzjoni, anke lill-banek ċentrali ta’ dawk il-pajjiżi terzi. 
            
            
               (3)Il-lista tal-banek ċentrali ta’ pajjiżi terzi eżentati stabbilita f’dan ir-Regolament għandha tiġi riveduta kif xieraq, inkluż bil-ħsieb li fejn xieraq jiġu estiżi l-eżenzjonijiet lil banek ċentrali ta’ pajjiżi terzi oħra li għadhom ma ġewx inklużi fil-lista jew li jitneħħew entitajiet pubbliċi bħal dawn mil-lista.
            
            
               (4)Il-miżuri stipulati f'dan ir-Regolament huma skont l-opinjoni tal-Grupp ta' Esperti tal-Kumitat Ewropew tat-Titoli,
            
            
               ADOTTAT DAN IR-REGOLAMENT:
            
            
               Artikolu 1
            
            
               Banek ċentrali ta' pajjiżi terzi eżentati
            
            
               (L-Artikolu 1(9) tar-Regolament (UE) Nru 600/2014)
            
         
         
            
               L-Artikolu 1(6) u 1(7) tar-Regolament (UE) Nru 600/2014 għandhom japplikaw għall-Bank għall-Ħlasijiet Internazzjonali u għall-banek ċentrali ta’ pajjiżi terzi elenkati fl-Anness 1 ta’ dan ir-Regolament. 
            
            
               Artikolu 2
            
            
               Id-dħul fis-seħħ
               
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 12.6.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  Ir-Regolament (UE) Nru 600/2014 tal-Parlament Ewropew u tal-Kunsill tal-15 ta' Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84).
               
               
                  
                     (2)
                  Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014).
               
               
                  
                     (3)
                  Id-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).
               
               
                  
                     (4)
                  ĠU L 173, 12.6.2014, p. 84.
               
            
      
    ---documentbreak--- 
      
         
         
            
               ANNESS
            
            
               1.L-Awstralja:
            
            
               –Il-Bank tar-Riżerva tal-Awstralja;
            
            
               2.Il-Brażil:
            
            
               –Il-Bank Ċentrali tal-Brażil;
            
            
               3.Il-Kanada:
            
            
               –Il-Bank tal-Kanada;
            
            
               4.Ir-Reġjun Amministrattiv Speċjali ta' Ħong Kong;
            
            
               –L-Awtorità Monetarja ta' Ħong Kong,
            
            
               5.L-Indja:
            
            
               –Bank tar-Riżerva tal-Indja;
            
            
               6.Il-Ġappun:
            
            
               –Il-Bank tal-Ġappun;
            
            
               7.Il-Messiku:
            
            
               –Il-Bank tal-Messiku;
            
            
               8.Ir-Repubblika tal-Korea:
            
            
               –Il-Bank tal-Korea;
            
            
               9.Singapor:
            
            
               –L-Awtorità Monetarja ta' Singapore;
            
         
         
            
               10.L-Iżvizzera:
            
            
               –Il-Bank Nazzjonali Żvizzeru;
            
            
               11.It-Turkija:
            
            
               –Il-Bank Ċentrali tar-Repubblika tat-Turkija;
            
            
               12.L-Istati Uniti tal-Amerka:
            
            
               –
                     Is-Sistema ta' Riżerva Federali;
            
            
               13.Il-Bank għall-Ħlasijiet Internazzjonali.